Nõukogu määrus (EÜ) nr 902/2001,

7. mai 2001,

millega muudetakse määrust (EÜ) nr 978/2000, millega kehtestatakse Austraaliast, Indoneesiast ja Taiwanist pärinevate polüestrist sünteesstaapelkiudude impordi suhtes lõplik tasakaalustav tollimaks

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 6. oktoobri 1997. aasta määrust (EÜ) nr 2026/97 kaitse kohta subsideeritud impordi eest riikidest, mis ei ole Euroopa Ühenduse liikmed [1], ja eriti selle artiklit 15,

võttes arvesse komisjoni ettepanekut, mis on esitatud pärast konsulteerimist nõuandekomiteega

ning arvestades järgmist:

(1) Määrusega (EÜ) nr 978/2000 [2] kehtestati Austraaliast, Indoneesiast ja Taiwanist pärinevate polüestrist sünteesstaapelkiudude impordi suhtes lõplik tasakaalustav tollimaks.

(2) Pärast seda, kui Taiwani eksportivad tootjad esitasid esimese astme kohtule kaks nõukogu vastu suunatud taotlust tühistada määrus (EÜ) nr 978/2000 vastavalt asutamislepingu artiklile 230, on ilmnenud, et osa määruses (EÜ) nr 978/2000 Taiwani subsideerimistaseme kindlaksmääramisel kohaldatud meetoditest on vastuolus edasistes menetlustes ühenduse institutsioonide kohaldatud kaalutluste ja peaaegu identsete andmete töötlemisega. Leiti, et üks konkreetne subsideerimiskava, s.o maksusoodustus automaatika- ja saastekontrolliseadmete ostmise korral, mida antakse siseturul ostetavate seadmete jaoks, on vaidlusaluse määruse kohaselt tasakaalustatav. Kuid tasakaalustatava subsiidiumi summa arvutati meetodil, mis vaadati läbi edasiste teatava Taiwanist pärit polüetüleentereftalaadi importi käsitlevate menetluste käigus. Viidatakse komisjoni määrusele (EÜ) nr 1741/2000 [3] ja nõukogu määrusele (EÜ) nr 2603/2000, [4] millega muu hulgas peatatakse teatava Taiwanist pärineva polüetüleentereftalaadi importi käsitlev subsiidiumivastane menetlus. Sellistel asjaoludel otsustati uuesti kontrollida Taiwanist pärit impordiga seotud subsiidiumisumma arvutusi, tegemaks eelkõige kindlaks, kas läbivaadatud meetod mõjutab oluliselt kõnealuse riigi kohta tehtud järeldusi. Leiti, et kõnesolevat subsideerimiskava kohaldatakse ainult Taiwanis ning seetõttu ei peetud seda Austraaliast ja Indoneesiast pärit impordi subsideerimist käsitleva uurimise osaks.

(3) Taiwani käsitlev uus kontrollimine näitas, et läbivaadatud meetodiga saadi minimaalne subsideerimistase, st et üleriigiline subsideerimistase on alla 1 %. Seepärast tuleks Taiwanist pärit polüestrist sünteesstaapelkiudude importi käsitlevad tasakaalustavad meetmed tunnistada kehtetuks tagasiulatuvalt.

(4) Seoses Taiwani käsitlevate meetmete kehtetuks tunnistamise võimaliku mõjuga Austraaliast ja Indoneesiast pärinevate polüestrist sünteesstaapelkiudude importi käsitlevatele esialgsetele järeldustele uuriti, kas järeldus Taiwani minimaalse subsideerimistaseme kohta mõjutab kahjulikult järeldusi kahju, põhjusliku seose ja ühenduse huvide kohta. Silmas pidades eelkõige Austraaliast ja Indoneesiast pärit impordi mahu ja turuosa märgatavat suurenemist ning kõrget hinna allalöömise taset, leiti, et esialgsed järeldused ei ole kõnealustest riikidest pärit impordi osas muutunud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 978/2000 muudetakse järgmiselt.

1. Artikli 1 lõige 1 asendatakse järgmisega:

"1. Austraaliast ja Indoneesiast pärinevate kraasimata, kammimata või muul viisil ketramiseks ette valmistamata ning praegu CN-koodi 55032000 alla kuuluvate polüestrist sünteesstaapelkiudude impordi suhtes kehtestatakse lõplik tasakaalustav tollimaks.".

2. Artikli 1 lõige 2 asendatakse järgmisega:

"2. Tollimaksumäär, mida kohaldatakse allpool nimetatud äriühingute valmistatud toodete vaba netohinna suhtes ühenduse piiril enne tollimaksu sissenõudmist, on päritoluriigiti järgmine:

1) Austraalia

Äriühing | Tollimaksumäär (%) | TARICi lisakood |

Leading Synthetics Pty Ltd, Melbourne, Victoria | 6,0 | A059 |

Kõik teised Austraalia äriühingud | 6,0 | A999 |

2) Indoneesia

Äriühing | Tollimaksumäär (%) | TARICi lisakood |

PT. Indorama Synthetics TbK Graha Irama, 17th floor Jl. H. R. Rasuna Said Blok X-1 Kav. 1-2 PO Box 3375 Jakarta 12950 | 0 | A051 |

PT. Panasia Indosyntec TbK J1. Garuda 153/74 Bandung 40184 | 0 | A052 |

PT. Susilia Indah Synthetic Fiber Industries J1 Kh Zainul Arifin Kompleks Ketapang Indah Blok B 1 n.23 Jakarta 11140 | 0 | A054 |

PT. GT Petrochem Industries TbK Exim Melati Building 9th floor J1. M. H. Thamrin Kav. 8-9 Jakarta 10230 | 0 | A053 |

PT. Teijin Indonesia Fiber Corporation TgK 5th floor Mid Plaza 1 J1. Jend. Sudiman Kav. 10-11 Jakarta 10220 | 0 | A055 |

Kõik teised äriühingud | 10 | A999" |

3. Artikli 2 lõige 1 asendatakse järgmisega:

"Määruse (EÜ) nr 123/2000 alusel Austraaliast pärineva impordi suhtes ajutise tasakaalustava tollimaksuna tagatiseks antud summad nõutakse sisse käesoleva määrusega lõplikult kehtestatud tollimaksu ulatuses. Tagatiseks antud summad, mis ületavad lõplikku tasakaalustavat tollimaksumäära, vabastatakse.".

Artikkel 2

Kõik Taiwanist pärit impordilt määruse (EÜ) nr 978/2000 alusel sissenõutud tasakaalustavad tollimaksud tagastatakse asjaomastele importijatele.

Artikkel 3

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Artiklit 1 kohaldatakse tagasiulatuvalt alates 13. maist 2000.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. mai 2001

Nõukogu nimel

eesistuja

B. Ringholm

[1] EÜT L 288, 21.10.1997, lk 1.

[2] EÜT L 113, 12.5.2000, lk 1.

[3] EÜT L 199, 5.8.2000, lk 6.

[4] EÜT L 301, 30.11.2000, lk 1.

--------------------------------------------------